Návrh

Nariadenie vlády Slovenskej republiky o Obchodnom vestníku

           Vláda Slovenskej republiky podľa § 770 zákona č. 513/1991 Zb. Obchodný zákonník v znení neskorších predpisov a podľa § 14 ods. 2 zákona č. .../2003 Z. z. o obchodnom registri a o zmene a doplnení niektorých zákonov nariaďuje:

§ 1

(1) Údaje, rozhodnutia a oznámenia (ďalej len „údaje“), ktorých zverejnenie ustanovuje zákon č. 513/1991 Zb. Obchodný zákonník v znení neskorších prepisov a zákon č. .../2003 Z. z. o obchodnom registri a o zmene a doplnení niektorých zákonov sa zverejňujú v Obchodnom vestníku.

(2) Vydavateľom Obchodného vestníka je Ministerstvo spravodlivosti Slovenskej republiky.

§ 2

(1) V Obchodnom vestníku sa okrem údajov podľa § 1 ods. 1 zverejňujú aj iné údaje, ak povinnosť ich zverejnenia alebo uverejnenia v Obchodnom vestníku ustanovuje osobitný zákon.

(2) V Obchodnom vestníku sa môžu zverejňovať aj údaje, ktorých zverejnenie alebo uverejnenie ustanovuje osobitný zákon, nestanovuje však povinnosť zverejniť ich v Obchodnom vestníku.

(3) V Obchodnom vestníku sa môžu tiež uverejňovať rozhodnutia alebo oznámenia štátnych orgánov alebo iných osôb poverených výkonom verejnej moci (ďalej iba „orgány verejnej moci“) týkajúce sa podnikateľov alebo oznámenia podnikateľov. 

§ 3

(1) Obchodný vestník sa vydáva spravidla každý pracovný deň v čiastkach číslovaných v bežnom/kalendárnom/ roku postupne. V záhlaví čiastky sa uvádza vydavateľ, číslo ročníka, poradové číslo čiastky a deň jej vydania. Číslovanie čiastok Obchodného vestníka sa uzatvára poslednou čiastkou vydanou v bežnom/kalendárnom roku, ktorou je register.

(2) Čiastky sa spravidla delia na časti, v ktorých sa zverejňujú údaje jedného druhu číslované poradovým číslom v bežnom/kalendárnom/ roku postupne. Číslovanie údajov zverejňovaných v jednotlivých častiach sa uzatvára poslednou čiastkou vydanou v bežnom/kalendárnom roku. 

§ 4

(1) Podkladom na zverejnenie výpisu z obchodného registra a oznámenia o uložení listín do zbierky listín je výpis z obchodného registra a oznámenie o uložení listín do zbierky listín v elektronickej podobe.

(2) Podkladom na zverejnenie rozhodnutia súdu, ktoré je súd podľa zákona povinný zverejniť, je odpis rozhodnutia s potvrdením jeho právoplatnosti, ak zákon neustanovuje, že sa rozhodnutie zverejňuje bez ohľadu na jeho právoplatnosť. Podkladom na zverejnenie inej písomnosti súdu je jej odpis, ak toto nariadenie neustanovuje inak.

(3) Podkladom na zverejnenie rozhodnutia orgánu verejnej moci, ktoré je orgán verejnej moci podľa zákona povinný zverejniť, je odpis rozhodnutia s potvrdením jeho právoplatnosti, ak zákon neustanovuje, že sa rozhodnutie zverejňuje bez ohľadu na jeho právoplatnosť. Podkladom na zverejnenie inej písomnosti orgánu verejnej moci je jej odpis, ak toto nariadenie neustanovuje inak.

(4) Podkladom na zverejnenie oznámení orgánov verejnej moci a údajov podnikateľov sú podklady vyhotovené v písomnej podobe. Podnikatelia môžu spolu s písomnými podkladmi na zverejnenie údajov predložiť aj podklady vyhotovené v elektronickej podobe. V prípade odlišného znenia písomnej a elektronickej podoby je pre zverejnenie rozhodujúca písomná podoba. Jednotná forma vyhotovenia podkladov na zverejnenie údajov podnikateľov jedného druhu sa ustanovuje v prílohe č. 2 k tomuto nariadeniu.

§ 5

(1) Podklady na zverejnenie výpisu z obchodného registra a oznámenia o uložení listín do zbierky listín sa zasielajú vydavateľovi elektronickou poštou.

(2) Podklady na zverejnenie údajov podľa § 4 ods. 2 až 4 sa doručujú vydavateľovi osobne alebo sa mu zasielajú poštou na adresu vydavateľa uverejnenú v  tiráži Obchodného vestníka. 

§ 6

(1) Vydavateľ zverejní alebo uverejní údaje podľa § 1 ods. 1 a § 2, ak sú podklady na zverejnenie alebo uverejnenie údajov vyhotovené v súlade s týmto nariadením.  

(2)  Podmienkou zverejnenia alebo uverejnenia údajov v Obchodnom vestníku je predloženie dokladu o zaplatení úhrady za zverejnenie alebo uverejnenie údajov v Obchodnom vestníku, ak sa úhrada podľa tohto nariadenia vyžaduje.

(3) Údaje, ktorých zverejnenie alebo uverejnenie ukladá súdu a lebo orgánom verejnej moci zákon, vydavateľ zverejní najneskôr do piatich pracovných dní odo dňa doručenia podkladu na ich zverejnenie vyhotoveného v súlade s týmto nariadením. Oznámenia podnikateľov podľa § 2 ods. 3, najmä účtovné závierky podnikateľov, vydavateľ zverejní najneskôr do 90 dní odo dňa doručenia podkladu na ich zverejnenie a zaplatenia úhrady za  ich zverejnenie alebo uverejnenie v Obchodnom vestníku.

(4) Podklady na zverejnenie údajov, ktoré nie sú vyhotovené v súlade s týmto nariadením, vydavateľ vráti tomu, kto ich doručil v lehote desiatich dní odo dňa ich doručenia, vrátane zaplatenej úhrady za zverejnenie alebo uverejnenie údajov zníženej o manipulačný poplatok uvedený v prílohe č. 1 k tomuto nariadeniu.

§ 7

(1) Za obsahovú správnosť podkladov na zverejnenie údajov zodpovedá ten, kto údaje určené na zverejnenie alebo uverejnenie vydavateľovi doručil. Za súlad zverejnených alebo uverejnených údajov s poskytnutými podkladmi zodpovedá vydavateľ

(2) Tlačové chyby v Obchodnom vestníku sa odstraňujú na náklady vydavateľa uverejnením redakčného oznámenia o ich oprave. 

§ 8

(1) Úhrada za zverejnenie alebo uverejnenie údajov v Obchodnom vestníku je uvedená v prílohe č. 1 k tomuto nariadeniu.

(2) Úhrada za zverejnenie alebo uverejnenie údajov v Obchodnom vestníku sa znižuje o 50% z úhrady určenej podľa odseku 1, ak sa podklad na zverejnenie údajov alebo uverejnenie údajov doručí vydavateľovi súčasne v písomnej a elektronickej podobe a ak sa údaje doručené v písomnej a elektronickej podobe po obsahovej stránke zhodujú.

(3) Úhradu za zverejnenie alebo uverejnenie údajov v Obchodnom vestníku uhrádza osoba, ktorá žiada o zverejnenie alebo uverejnenie údajov. 

(4) Údaje súdov, rozhodnutia alebo oznámenia orgánov verejnej moci týkajúce sa podnikateľov sa v Obchodnom vestníku zverejňujú alebo uverejňujú bezodplatne. 
 
§ 9

Zrušuje sa nariadenie vlády Slovenskej republiky č. 100/1993 Z. z. o Obchodnom vestníku v znení nariadenia vlády č. 50/1998 Z. z.

§ 10

Toto nariadenie vlády nadobúda účinnosť 1. februára 2004.